Au Kuninga Kogudus, Jeruusalemm
Shalom, sõbrad! Õnnistan teid Jeesuse nimel.
Tänaseks teemaks on tõeline usk. On tähtis teada, mis usk on.
Heebreakeelne usku tähistav sõna lähtub sõnast 'harjutama'.
Harjutame vaimselt selle kõige saamist,
mis Jumal on andnud Messias Jeesuses.
Palvetame koos ja kuulame Jumala Sõna.
Kohtume Jumala Sõnaga usus.
Heebrealaste 4: "Kuid kuuldud sõnast ei olnud neil kasu."
Jumala Sõna võib meile kasulik olla.
See ei toonud siiski kasu Iisraeli rahvale kõrbes,
kuna see ei imbunud usus neisse, kes seda kuulsid.
Kui kuuleme Jumala Sõna, tuleb see vastu võtta usus.
Taevaisa, aitäh, et räägid meile oma Püha Vaimu kaudu.
Aitäh, Isa, et saatsid oma Vaimu.
Avame nüüd oma südamed ja kuulame hoolikalt Sinu Sõna,
et võiksime seda järgida.
Messias Jeesuse nimel, räägi meiega, Isa,
et meie elus ja ümber austataks Jeesuse nime.
Messias Jeesuse nimel, aamen.
Mis siis usk on? Seda on tähtis teada.
On olemas ka ebausk, kuid meie räägime usust Jumalasse.
Markuse 11 ütleb Jeesus:
"Olgu teil usku Jumalasse." Nii ütles Jeesus oma jüngritele.
Kuidas usk tuleb ja kuidas see kasvab?
Uskusid on erinevaid,
kuid on vaid üks usk, milles me peaksime tegutsema.
See on usk Jumalasse. Loeme Heebrealaste 11:1-3.
"Aga usk on kindel usaldus selle vastu, mida oodatakse,
ja veendumus selles, mida ei nähta."
Usk pole sama mis lootus. Usk on uskumine.
Usk on usaldus selle vastu, mida loodetakse.
Usk on usaldus selle suhtes, et see, mida loodad, on reaalne.
Usk on veendumus selles, mida ei nähta.
Kuigi seda pole näha, sa tead, et see on tõeline.
Usk annab infot, ilmutust ja arusaamist.
Selle põhjal tead, et see, mida vajad, on olemas,
isegi kui seda näha pole.
Heebrealaste 11:2: "Selle kohta on ju vanad saanud tunnistuse."
See tähendab Aabrahami, Iisakit, Jaakobit, Taavetit ...
"Usu kaudu me tunneme,
et maailmad on valmistatud Jumala sõna läbi,
nii et mitte sellest, mida võib näha, ei ole tekkinud see, mida nähakse."
Siit peame siirduma 1. Moosese raamatu algusesse.
Kiitus ja ülistus Iisraeli Jumalale, Messias Jeesuse Isale!
1. Moosese 1:1-3 - "Alguses lõi Jumal taeva ja maa.
Maa oli tühi ja paljas ja pimedus oli sügavuse peal
ja Jumala Vaim hõljus vete kohal.
Ja Jumal ütles: Saagu valgus!” Ja valgus sai.
Lugesime Heebrealaste 11. peatükis, kuidas me usu kaudu mõistame,
et maailm on valmistatud Jumala Sõna läbi.
Jumal ütles ja see sai.
Nii pole see, mida nähakse, sündinud nähtavast.
'Sõna' e 'davar' heebrea keeles on midagi konkreetset.
On tähtis mõista, kuidas usk tuleb.
Roomlastele 10:17 -
"Järelikult, usk tuleb kuulutusest, kuulutus aga Kristuse sõna kaudu."
Jumala Sõna pole vaid nähtamatu,
vaid ka konkreetne.
Usk tuleb selle Sõna kuulmisest.
Kuigi me veel ei näe seda füüsiliste silmadega,
kui see on kirjas Sõnas, teame, et see on olemas.
See on tõeline usk Jumalasse.
"Tema haavade läbi on meile tervis tulnud". See on tõeline.
"Ta läkitas oma Sõna ja tervendas nad." See on tõeline.
"Tema jumalik vägi on andnud meile kõik,
mida vajame eluks ja jumalakartuseks ..."
Isegi kui seda ei näe, on see tõsi, sest Pühakiri ütleb nii.
Jumala Sõna pole vaid nähtamatu,
vaid ka konkreetne.
Loeme Johannese ev. 1:1-5. Tänu Jumalale!
"Alguses oli Sõna ja Sõna oli Jumala juures
ja Sõna oli Jumal. Seesama oli alguses Jumala juures.
Kõik on tekkinud tema läbi ja ilma temata ei ole tekkinud midagi.
Mis on tekkinud tema kaudu, oli elu,
ja elu oli inimeste valgus.
Ja valgus paistab pimeduses, ja pimedus ei ole seda omaks võtnud."
Siin räägitakse Jeesusest.
Usk Jumalasse tuleb vaid Messias Jeesuse kaudu.
Ta ütles enda kohta: "Mina olen tee, tõde ja elu:
ükski ei pääse Isa juurde muidu kui minu kaudu."
On tähtis meeles pidada, et usk on seotud Jumala Sõnaga.
Jumala Sõna on aga Jeesus ise. Kui tahate, et teie usk kasvaks,
peate Jeesusega isiklikus suhtes olema.
Vaatame, mida Heebrealaste 12:1 ütleb Tema kohta.
"Seepärast ka meie, kelle ümber on nii suur pilv tunnistajaid,
pangem maha kõik koormav
ja patt, mis hõlpsasti takerdab meid,
ja jookskem püsivusega meile määratud võidujooksu!
Vaadakem üles Jeesusele, usu alustajale ja täidesaatjale ..."
Jeesus on siis usu alustaja ja täidesaatja.
Peame Temaga iga päev osaduses olema.
Vaid nii võib meie usk kasvada.
Heebrealaste 11:6 on huvitav.
"Aga ilma usuta on võimatu olla meelepärane,
sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad."
Me mitte üksnes ei usu, vaid ka otsime Tema palet.
Selleks ongi usk antud.
Usk pole vaid selleks, et saaksime midagi,
vaid selleks, et otsiksime Teda.
Ta annab palga neile, kes Teda otsivad.
Jaakobuse 1 ütleb, et kahtleja ei saa Jumalalt midagi.
Kui palvetame, peame oma usu läbi katsuma.
Paljud palved jäävad vastuseta.
Ja siis imestatakse, miks Jumal palvetele ei vastanud.
Sest Ta vastab palvetele, mis on täis usku.
Jumal vastab neile, kes usuvad ega kahtle selles,
et Jumal mitte üksnes ei suuda, vaid ka tahab teha seda,
mida nad paluvad.
Mõned kaebavad: "Paastusin ja palvetasin, kuid ei saanud."
See pole võimalik. Saad, kui usud täielikult,
kui tead, et saad juba enne palvetamist.
Jeesus õpetab usust Markuse 11:22-25.
Ta ütleb, et kui palvetate,
uskuge, et olete saanud, mida palute, ja see saab teile.
Jumalale ei saa öelda:
"Kui Sa tahad, ja ma ei tea, kas Sa tahad, aga kui Sa tahad,
ja kui vähegi seda teha võid,
ja vahel ma usun seda ja vahel mitte ..."
Nii ei saa Jumalaga rääkida. Sa pead kindlalt teadma,
et see, mida palud, on Jumala tahe, ja sa saad, mida palud.
See on usk.
Heebrealaste 11:3 - "Usus me mõistame,
et maailmad on valmistatud Jumala sõna läbi,
nii et nägematust on sündinud nähtav."
See tähendab, et kui sa Jumalaga räägid, pead teadma,
et see, mida vajad, on vaimumaailmas juba olemas.
Pead nägema seda südame silmadega, usuga.
Kui sa seda ei näe, see ei teostu.
Jumal küsis Jeremijalt: "Mida sa näed?"
Jeremija vastas: "Näen mandlipuu oksa."
Jumal ütles: "Nägid õigesti."
Jumal tahab, et näeksime seda, mida vajame.
Kui vajad tervenemist, pead oma tervenemist nägema.
Pöördud tervendava Jumala poole.
Tuled Tema juurde täielikus usus.
Jeesus saavutas ristil täieliku tervenemise sinu jaoks.
"Tema vermete läbi on meile tervis tulnud."
Teda löödi selga ja seljast voolas verd.
Seejärel pandi Talle pähe kibuvitsapärg.
Tema peast voolas verd.
Seejärel voolas verd Tema kätest, jalgadest ja küljest.
Verd voolas neist viiest paigast.
"Tema vermete läbi on meile tervis tulnud."
Neist kohtadest, kust Ta verd voolas, oleme tervenenud.
Mida see tähendab?
Kuigi meil oleks raskeid vaimseid probleeme,
peaksime vaatama ristile,
kus Jeesus ütles: "Isa, miks sa mind hülgasid?"
Ta hüljati, ja see oli Talle raske.
Kui koged, et sind on solvatud ja sind on hüljatud,
võid terveneda.
Pead siiski uskuma, et see teostub Jeesuses.
Kui palvetad, usu, et saad, ning see saab sulle.
Sind polnud 2000 aasta eest,
kuid näed seda siiski vaimusilmadega, südames.
"Sest südamega usutakse õiguseks,
suuga aga tunnistatakse päästeks."
See on tähtis, vennad-õed. Võime võidu saada.
Vajame siiski usku. Kuid mida sina usud?
On olemas ka rikutud usku.
See on hirm. See on õigupoolest pahupidi usk.
See on usk millessegi, mis ei tule valgusest, vaid pimedusest.
See on moonutatud usk millessegi, mis pole Jumalast.
See on saatanast ja pimedusest.
Nagu äsja lugesime, usk tuleb kuuldust,
ja kuulmine Jumala Sõna kaudu. See on inimeste elu ja valgus.
Kui siiski usud, et haigestud ja sured,
pole see mingil juhul Jumalast.
Kui usud, et rahast ei piisa, ja sa ei saa hakkama,
ja need mõtted täidavad su meele,
pead uuendama oma meele Jumala Sõnaga.
Mõistke seda, vennad ja õed.
"Usu kaudu mõistame,
et maailm on valmistatud Jumala Sõna läbi."
See ei eksisteerinud füüsiliselt, vaid Jumala juures vaimselt.
Jumal rääkis ja see sai.
Sama kehtib ka tervenemise, õnnistuste ja kõige suhtes,
mida vajame. See kõik teostus ristil.
See on uus tunnistus kogu maailmale,
ja eriti uuestisündinud Jumala lastele.
Nad hüüavad Jeesuse nime, mis on üle iga nime.
Nad on võtnud Ta vastu Päästja ja Lunastajana.
Kui usute seda, saate palju õnnistusi.
Jumala plaani järgi õnnistatakse meid ristitöö kaudu.
Saame õnnistatud Messia ülestõusmise läbi.
"Usus me mõistame,
et maailmad on valmistatud Jumala sõna läbi."
Mitmendal kohal on Jumala Sõna teie elus?
Millisel kohal kümne tähtsaima asja seas see on?
On see viies, teine või kümnes?
Kas see üldse kuulub 10 tähtsaima hulka?
See peab olema esimene!
Jumala Sõna on jumalariigi pidu.
Peame mõistma,
et Jumala Sõna teostub meie elus usu kaudu.
Kahtlev ja kartev inimene ei saa Jumalalt midagi.
Hirm on pahupidi pööratud usk. Nüüd on aeg hirmust vabaneda.
Paulus ütleb: "Jumal pole andnud meile kartuse vaimu,
vaid väe ja armastuse ja mõistliku meele vaimu."
Usume Jumalasse ja usume Jumalat.
Sa ei saa uskuda Jumalat, uskumata seda, mida Jumal ütleb.
See ei sobi.
Kui usud Jumalat, usud ka, et Ta lõi maailma.
Jumala Sõna ütleb, et maailm on valmistatud Jumala Sõna kaudu.
Tema, õnnistatud olgu Tema nimi, nagu Iisraelis öeldakse,
Ta on kõikvõimas.
Kui usud Jumalasse, usud ka Jumalat.
Kui usun kedagi, usun ka tema võimetesse.
Jumala võimed on tohutud ja veelgi suuremad.
Seda on võimatu kirjeldada.
Jumala vägi ja võimalused on mõõtmatud.
Seepärast ütles Jeesus,
et Jumalale on kõik võimalik.
Tänu Jumalale, et Jeesus ütles ka järgmist:
"Kõik on võimalik sellele, kes usub."
Täna usuvad paljud Jumala lapsed Jumalasse,
Jumalat siiski uskumata.
Neil pole Jumalaga suhet ega usaldust.
Nad ei arenda oma suhet Jumalaga,
ja seepärast on nad mingis elusfääris katkised.
Kui usume Jumalat,
usume iga sõna, mis Tema suust lähtub.
Ennekõike usume Sõna, kuna see on tõsi ja õige.
Usume sellesse, et inimene elab igast sõnast,
mis Issanda suust lähtub.
Jumal on rääkinud ja loonud maailma.
Ta vaatas maailma ja ütles, et see on hea.
Seepärast ütleme seda meiegi.
Kui me ka praegu kannataksime, ei kesta see igavesti.
Mõned räägivad Messia kannatustest,
mida nad vaimselt kanda võtavad,
et õppida võitma kannatusi
ja Jumalat oma kannatustes kiitma.
Sellekski on usku vaja, kuid see ei tähenda,
et peaksime kannatama ja olema hüljatud, haiged ja vaesed.
Pean silmas füüsilist vaesust, kus pole raha toidu jaoks.
See pole Jumala tahe. Jumala tahe on, et usuksime.
Jeesus ütles: "Otsige esiti Jumala riiki
ja tema õigust, siis seda kõike antakse teile pealegi."
Jeesus ütles selles kirjakohas (Matteuse 6):
"Pange tähele taeva linde:
nad ei külva ega lõika ega kogu aitadesse,
ning teie taevane Isa toidab neid.
Eks teie ole palju enam väärt kui nemad?"
Ta õhutas vaatama lilli ja kui kaunid need on.
Jumal riietab neid nii kaunilt. Saalomongi polnud nii hästi riides.
"Eks teie ole palju enam väärt kui nemad?"
Jeesus mainib kaht asja, mida vajame: toit ja riided.
Ta õpetas, et me poleks kui paganad,
kes pidevalt muretsevad, kuidas raha teenida,
et süüa ja häid riideid osta.
"Aga otsige esmalt Jumala riiki
ja tema õigust, siis seda kõike antakse teile pealegi!"
Uskuge Jumalasse, ja Jumalat, kes ütles, et Ta ei hülga teid.
Kui seda teeme, saame Issanda õnnistuse,
mis teeb rikkaks, ja oma vaev ei lisa sellele midagi juurde.
Usun sellesse ja elan vastavalt. See töötab. Jumal on ustav.
Sõna 'usk' on seotud ka sõnaga 'ustavus'.
Kui usun, et Jumal on kõikvõimas,
ja elan Tema riigi põhimõtete järgi,
selle armu ja tõe järgi, mis Jumal on andnud Jeesuses,
siis see töötab.
Jumal ei jää kellelegi võlgu.
Võime usaldada Tema tõotusi.
Kui tõesti otsid Tema riiki ja õigust,
antakse sulle ka kõik muud asjad.
"Usu vaid," nagu Jeesus ütles.
Usu, et oled saanud, ja see saab sulle.
Ära kahtle, ära karda midagi muud peale Jumala.
Austa ja armasta Teda kogu südamest, hingest ja jõust.
Mõtle Jumala riigi asjadele ja põhimõtetele.
Muidugi on ka inimesi, kes ei tee tööd.
Nad ei tee midagi,
kuid näitlevad siiski nagu teeksid midagi pidevalt.
Selline inimene ootab Jumalalt asjata midagi.
Laisad ei saa Jumalalt midagi.
Ma ei mõtle sellega, et võid vaid uskuda ja kodus istuda,
ja saad kõik.
Räägin usust Jumalasse.
Mõtlen midagi, mis on inimesele võimatu.
Kui suudad midagi ise teha,
saad sina kõik au omale.
Aga kui arstid ütlevad, et su haigus on paranematu,
ja usud, et Jumal tervendab su, ning see teostub,
saab Jumal au omale. Sellist usku mõtlengi.
Ma ei mõtle sellega usku,
et saad oma palga, kui kuu aega tööd teed.
Sa tead ju seda. Saad palga iga kuu.
Räägin tõelisest usust Jumalasse ja Tema Sõnasse,
sellesse, et see, mida Ta ütleb, on juba praegu olemas.
Võid saada selle täna Messias Jeesuse nimel.
Loen uuesti Heebrealaste 11:1-3 -
"Aga usk on kindel usaldus selle vastu, mida oodatakse,
ja veendumus selles, mida ei nähta.
Selle kohta on ju vanad saanud tunnistuse.
Usu kaudu me tunneme,
et maailmad on valmistatud Jumala sõna läbi,
nii et mitte sellest, mida võib näha, ei ole tekkinud see, mida nähakse."
Palvetame: Taevane Isa, aitäh meie usu eest!
Kuulutame täna seda usku, mis meie südameis on.
Usume Jumalasse ja Jumalat. Kõik, mida oled öelnud, on tõsi.
Seepärast saame kõik, mida vajame, kohe praegu.
Messias Jeesuse nimel.
Ja kogu Jumala kogudus ütleb: Aamen. Jumal õnnistagu teid!
Tõlge: Monika Jaaguri